Dine van Zyl oor melkkos
JY LEES NOU Dine van Zyl oor melkkos
Melkkos maak 'n mens nostalgies. Dit laat jou verlang na jou ma en die platteland en die dae toe dinge in oorvloed was.
Melkkos is nie van hier nie. Die Persiese vroue het reeds sewe eeue voor Christus frummels gebruik om sop of melk te verdik, terwyl deegsnysels teen 500 jaar n.C. gebruik is.
In die 15de eeu verskyn 'n resepteboek in Rome met 'n resep van ene Martino, wat snysels in melk kook. Dit is met kaas bedien (soos macaroni), en daar is kaneel en suiker oorgestrooi.
Die Hollanders in Van Riebeeck se tyd het hierdie gereg geken, maar aan die Kaap het hulle nie aldag al die proviand gehad wat hulle begeer het nie. Sekere produkte, soos kaas, moes ingevoer word en was 'n luukse. Toe maak hulle die melkkos sonder die kaas, maar steeds met kaneelsuiker. Die snysels is moontlik ook sonder eiers gemaak, want eiers was skaars.
Mettertyd het variasies van melkkos hier 'n tradisionele gereg geword. Betsie Rood het dit met tuisgemaakte deegsnysels gemaak, terwyl Leipoldt macaroni in melk gekook en met kaneelsuiker bedien het.
Om kaneelsuiker te maak: Meng twee dele suiker met een deel kaneelpoeier.
Die verskil tussen kaneel en kassia
Pypkaneel word van die binnebas van die kaneelboom (oorspronklik van Sri Lanka) geoes en in dun rolletjies of "pype" verkoop. Dit word in nageregte, soetgebak (en melkkos!) gebruik, en stukkies daarvan geur geelrys. Kassia is van dieselfde familie en kom oorspronklik van Burma. Dit het 'n robuuster geur en is daarom gewilder in vleisgeregte.